钦定古今图书集成/明伦汇编/闺媛典/第007卷 > 《子夜四时歌十六首》同前
## 钦定古今图书集成/明伦汇编/闺媛典/第007卷 > 《子夜四时歌十六首》同前

“阶上香入怀，庭中花照眼。春心一如此，情来不可限。
兰叶始满地，梅花已落枝。持此可怜意，摘以寄心知。”
朱日光素冰，黄花映白雪。折梅寄佳人，共迎阳春月。
花坞蝶双飞，柳堤鸟百舌。不见佳人来，徒劳心断绝。
〈以上春歌〉

江南莲花开，红光照碧水。色同心复同，藕异心无异。
闺中花如绣，帘上露如珠。欲知有所思，停织复踟蹰。
玉盘著朱李，金杯盛白酒。虽欲持自亲，复恐不甘口。
含桃落花日，黄鸟营飞时。君住马已疲，妾去蚕欲饥。
〈以上夏歌〉

绣带合欢结，锦衣连理文。怀情入夜月，含笑出朝云。
七采紫金柱，九华白玉梁。但歌云不去，含吐有馀香。
吹漏未可停，弦断更当续。俱作双丝引，共奏《同心曲》，
当信抱梁期。莫听回风音。镜中两人髻，分明无两心。
〈以上秋歌〉

寒闺动黻帐，密筵重锦席。卖眼拂长袖，含笑留上客。
“别时鸟啼户，今晨雪满墀。过此君不返，但恐绿鬓衰。”
果欲结金兰，但看松柏林。经霜不堕地，岁寒无异心。
一年漏将尽，万里人未归。君志固有在，妾躯乃无依。
〈以上冬歌〉